Nye «kebabregler» skal la gatekjøkken holde åpent så lenge de vil

Nå skal det bli slutt på forskjellsbehandling av pølser og kebab.

Næringsbyråd Geir Lippestad (Ap) er ansvarlig for regelverket som regulerer hvor lenge gatekjøkken kan holde åpent, og dermed også ansvarlig for om du kan få deg en kebab etter at byen stenger i helgene. Snart kan du spise kebab når byen stenger, så lenge gatekjøkkenet ikke serverer alkohol. Til høyre: Ali Sami på gatekjøkkenet Nye Lille Amir. Tom Kolstad

14. mars 2017 21:00 Sist oppdatert 14. mars 2017

Bak disken på Nye Lille Amir, et gatekjøkken i Torggata, står Ali Sami.

I dag er det kun noen typer mat du får lov til å kjøpe etter klokken 03.30, når utestedene stenger. Kebaben på Nye Lille Amir får du ikke kjøpt, men du kan gå over gaten til Deli de Luca og kjøpe en pølse.

– Mat er mat, sier Sami bak disken. Han mener regelverket er veldig urettferdig.

– De som kommer hit etter 03.30 får ikke noe. Mange går sikkert hjem og bruker komfyren. Det er bedre at de spiser her.

Men godt nytt for alle som selger og vil ha kebab etter byturen: Reglene vil trolig bli endret, og det skjer mest sannsynlig i år.

Byrådet foreslår nå at alle serveringssteder som ikke serverer alkohol, skal kunne holde døgnåpent.

Endringen i det som kalles åpningstidsforskriften vil bli sendt ut på høring om noen uker, og skal gjennom behandling i bystyret. Der er det etter alt å dømme flertall for forslaget.

Fakta Åpningstider i Oslo Skjenkesteder i sentrum, samt i bestemte gater i bydelene, kan servere alkohol til 03:00 alle dager. Dørene må stenge senest 03:30. Dette området kalles skjenkeringen. I boligområder utenfor skjenkeringen er siste servering 00:30, mens dørene stenges kl. 01:00.0 For matservering gjelder samme regler, har bystyret bestemt. Følgende steder kan likevel ha døgnåpent: «Bensinstasjoner, storkiosker, kiosker, pølseboder og lignende». Politikerne har overlatt til Næringsetaten å trekke grensene for hvem som er omfattet og ikke. Det er også gitt enkelte unntak for serveringssteder ved trafikknutepunkt. Vis mer

Ønsker å likebehandle serveringsstedene

– Er den sterk? spør næringsbyråd Geir Lippestad (Ap).

– «Norsk sterk», svarer Sami, og serverer byråden en ikke altfor sterk kebabrull med kylling.

Krever ny nattmatpolitikk: Politikere vil ha slutt på kebabdiskriminering

Det var ønsket om likebehandling og forutsigbarhet for de næringsdrivende som var hovedargumentet for endringen byrådet nå foreslår.

– Det har vært urettferdig. Vi har tillatt noen serveringssteder å holde åpent, mens mange små steder har måtte stenge, sier Lippestad.

Han trekker også frem at Brann- og redningsetaten heller ønsker at folk skal kjøpe mat enn at de lager det hjemme med promille.

Politiet ville ha færre ordensforstyrrelser

Årsaken til at enkelte gatekjøkken måtte holde stengt kom etter at politiet begynte å undersøke hva de kunne gjøre i gater med mye bråk og ordensforstyrrelser på nattetid.

Dagens forskrift gir noen steder rett til å holde døgnåpent, som kiosker, pølseboder «og lignende», men nevner ikke gatekjøkken. Det var dog ikke intensjonen til byrådet i 2009 at kebabsjapper skulle måtte stenge tidligere enn andre serveringssteder.

Derfor får du ikke kjøpt kebab om natten: Truer med å stenge steder som holder åpent

Likevel ble det slik da politiet og Næringsetaten begynte å sende ut brev til et titalls gatekjøkken om at de måtte stenge senest 03.30. Da Aftenposten skrev om saken før jul, mente de at det var blitt bedre i Torggata etter at åpningstidsbestemmelsene ble strengere håndhevet.

Tror ikke lenger åpningstid vil føre til mer bråk

Aftenposten var tirsdag i kontakt med kommunikasjonsavdelingen i Oslo politidistrikt, som ikke ønsker å kommentere saken før den skal på høring.

Ali Samir mener regelverket som er i dag, er svært urettferdig. Over gaten ligger Deli de Luca, som kan holde åpent etter at gatekjøkkenet må stenge. Tom Kolstad

Selv om politiet tidligere har ment at tiltaket har hatt en effekt, tror ikke byråden et frislipp for serveringssteder vil føre til mer bråk.

– Vi har hatt gode samtaler med politiet. Jeg tenker at folk ikke er på byen for å kjøpe kebab, det er noe de tar med seg på vei hjem.

– Er ikke poenget at de da blir værende i sentrum lenger, etter at utestedene stenger?

– Det viktigste motargumentet er faren for brann hvis folk skal lage mat hjemme. Det kan også bli en større spredning av folk hvis flere steder har åpent, sier Lippestad.

På Nye Lille Amir håper Sami den nye forskriften trer i kraft så raskt som mulig.

– Jeg synes det er veldig bra. Det er bra for oss og for alle som vil ha mat i helgene.